b'\n_START_ARTICLE_\nHatai\n_START_SECTION_\nIstorija\n_START_PARAGRAPH_\nHat\xc5\xb3 gyvenamas kra\xc5\xa1tas, vadinamoji \xe2\x80\x9eHati \xc5\xa1alis\xe2\x80\x9c pamin\xc4\x97tas jau XXIV a. pr. m. e. akad\xc5\xb3 dantira\xc5\xa1\xc4\x8dio \xc5\xa1altiniuose. Jie gyveno pirmiausia Kizilirmako (Marsantijos) up\xc4\x97s kilpoje ir aplinkiniuose regionuose, t. y. dab. Kapadokijos \xc5\xa1iaurin\xc4\x97je dalyje. Svarbiausi \xc5\xa1iauriniai hat\xc5\xb3 kaimynai buvo ka\xc5\xa1kai (grei\xc4\x8diausiai Kaukazo grup\xc4\x97s tauta). III ir II t\xc5\xabkst. pr. m. e. sand\xc5\xabroje j\xc5\xb3 rytiniais ir pietiniais kaimynais buvo indoeuropie\xc4\x8diai, kalb\xc4\x97j\xc4\x99 Anatolijos tautomis: hetitai, luviai, palai ir kt._NEWLINE_Svarbiausi III t\xc5\xabkst. pr. m. e. prad\xc5\xbeios hat\xc5\xb3 miestai-valstyb\xc4\x97s buvo Arina, Purushanda, Kusaras, Hatu\xc5\xa1as, Nerikas ir kt. Svarbiausia archeologin\xc4\x97 vietov\xc4\x97, siejama su hat\xc5\xb3 kult\xc5\xabra, yra Alad\xc5\xbea Chiujukas, tapatinamas su \xc5\xa1ventuoju Arinos miestu. J\xc5\xb3 valdovai titulavosi rubaum. Su jais kariavo ir prekiavo Mesopotamijos bei Sirijos tautos. XXIV a. pr. m. e. minimi hat\xc5\xb3 valdovai Nurdagalas ir Pamba._NEWLINE_Bronzos am\xc5\xbeiuje (II t\xc5\xabkst. pr. m. e.) \xc4\xaf Hati \xc5\xa1al\xc4\xaf civilizacij\xc4\x85 i\xc5\xa1 ryt\xc5\xb3 (\xc5\xa0iaur\xc4\x97s Mesopotamijos) ne\xc5\xa1\xc4\x97 asirai, kurie \xc4\x8dia k\xc5\xabr\xc4\x97 savo prekybines kolonijas. XIX a. pr. m. e. hat\xc5\xb3 kult\xc5\xabros pietiniame pakra\xc5\xa1tyje, kur ji liejosi su indoeuropie\xc4\x8di\xc5\xb3 kult\xc5\xabrine \xc4\xaftaka, formavosi Kusaro karalyst\xc4\x97, o joje\xc2\xa0\xe2\x80\x93 hetit\xc5\xb3 tapatyb\xc4\x97. Nors hetitai kalb\xc4\x97jo indoeuropieti\xc5\xa1ka kalba, jie i\xc5\xa1 hat\xc5\xb3 paveld\xc4\x97jo daug kult\xc5\xabrin\xc4\x97s \xc4\xaftakos: per\xc4\x97m\xc4\x97 daugel\xc4\xaf j\xc5\xb3 diev\xc5\xb3, termin\xc5\xb3, ritual\xc5\xb3._NEWLINE_XVII a. pr. m. e. hat\xc5\xb3 \xc5\xa1alis buvo galutinai \xc4\xafjungta \xc4\xaf Hetit\xc5\xb3 valstyb\xc4\x99, o hatai greitai asimiliavosi su u\xc5\xbekariautojais ir i\xc5\xa1nyko.\n_START_SECTION_\nMitologija\n_START_PARAGRAPH_\nHatai i\xc5\xa1pa\xc5\xbeino nema\xc5\xbeai diev\xc5\xb3, tarp kuri\xc5\xb3 svarbiausi buvo audros dievas Taru, jo sutuoktin\xc4\x97 Sachasara. Arinos mieste garbinta saul\xc4\x97s deiv\xc4\x97 Vurusemu. Dar \xc5\xbeinomas \xe2\x80\x9e\xc5\xa1alies valdovas\xe2\x80\x9c Vurunkatis.'